**Krištáľové krídlo už po 20-krát ocení významné osobnosti Slovenska**

***BRATISLAVA. 24. januára 2017 – Dvadsiaty ročník oceňovania najvýznamnejších osobností Slovenska sa nezadržateľne blíži. O laureátoch Krištáľového krídla za rok 2016 sa rozhodne už túto nedeľu 29. januára v priamom prenose o 20.25 na Jednotke. Jubilejný galavečer sa ponesie v slávnostnej atmosfére, nabitý osobnosťami a veľkolepým programom.***

Už po 20-krát si uctíme výnimočné osobnosti kultúrnej, vedeckej, hospodárskej i umeleckej sféry. O nominovaných v deviatich kategóriách rozhodli odborné poroty v tajnom hlasovaní. Prestížne ocenenie tak majú na dosah napríklad huslista Dalibor Karvay, speváčka Celeste Buckingham, športovci Ladislav a Peter Škantárovci a ďalší. *„Medzi nominovanými je čoraz viac úspešných mladých ľudí. Teší ma to, pretože Krištáľové krídlo nie je len ocenením celoživotného diela, ale v prvom rade vyzdvihuje konkrétny počin za daný rok. Väčšina ľudí dosahuje najlepšie výsledky v mladšom a strednom veku. Majú energiu, zdroje, informácie a chuť pracovať na svojom zdokonaľovaní. Sú otvorení novým myšlienkam a nápadom,“* uviedla autorka Krištáľového krídla Mária Vaškovičová a dodala: *„tradícia je putom životaschopných a Krištáľové krídlo má stále väčšiu hodnotu aj preto, že oceňuje ľudí, ktorí zostali žiť, pracovať a tvoriť na Slovensku.“* Do top trojice v kategórii Filantropia sa dostal aj 15-ročný Ondrej Vrábel, autor tzv. Pinf hier, neziskového projektu pre deti s mentálnym postihnutím*. „Chcel som pomôcť sesternici mojej maminy Dáške, ktorá má detskú mozgovú obrnu. Toto bola najjednoduchšia cesta,“* vysvetlil Ondrej.

Mená laureátov 20. ročníka Krištáľového krídla sa dozvieme na veľkolepom galavečere v priamom prenose 29. januára 2017 o 20.25 na Jednotke. *„Zatiaľ sú všetky obálky uložené v trezore. Otvoria sa až krátko pred začiatkom galavečera za prítomnosti predsedov porôt a médií,“* upresnil predseda Veľkej poroty Krištáľového krídla a predseda predstavenstva COOP Jednota Slovensko Gabriel Csollár. Známi sú laureáti mimoriadnej ceny za celoživotné dielo. Tú si v tomto ročníku prevezmú geniálny hudobník Marián Varga a úspešný manažér, športovec a filantrop Andrej Glatz.

Jubilejný 20. ročník prinesie divákom okrem nových laureátov aj bohatý kultúrny zážitok. Hostiteľmi galavečera sú herci Helena Krajčiová a Marián Mitaš. V programe uvidíte Máriu Čírovú, Janu Kirschner, Celeste Buckingham s Vladisom či Roba Pappa a Thomasa Puskailera v prekvapujúcom spojení. *„Poctu Mariánovi Vargovi vzdá krehká a talentovaná sólistka SND Linda Ballová, tešiť sa môžete na nádherné hudobné číslo violončelistky Magdalény Izakovičovej a pôvabnú sopranistku Luciu Kubekovú so skladbou z filmu Piaty element. Galavečerom nás budú doprevádzať slovenská new-age popová kapela King Shaolin a komorný orchester pod taktovkou Slava Solovica. Do toho vystúpia tanečníci z RDS Company a sólisti baletu SND,“* priblížil režisér galavečera Nikita Slovák. *„Každý ročník so sebou priniesol dôležitý medzník a práve ten posledný vo mne vždy najviac zarezonuje. Samotné osobnosti, či už nominované, ocenené, v porote alebo v sprievodnom programe, dávajú každému z nich individuálnu pečať. Veľmi ma teší, že sa nám rok čo rok darí napĺňať slogan, ktorý nesie Krištáľové krídlo: Premeňme sny na hodnoty,“* dodala na záver Mária Vaškovičová.

V rámci osláv 20. výročia pripravili organizátori Krištáľového krídla putovnú výstavu, ktorá prezentuje históriu oceňovania najvýznamnejších osobností Slovenska. Doteraz navštívila Divadlo Andreja Bagara v Nitre, Štátne divadlo v Košiciach, Radnicu v Banskej Bystrici a Slovenské komorné divadlo v Martine. Výstava svoju púť zavŕši v Slovenskom národnom divadle práve v deň konania galavečera a potrvá do 31. marca 2017. Viac informácií a fotografie z putovania výstavy nájdete na [www.kristalovekridlo.sk](http://www.kristalovekridlo.sk)

Krištáľové krídlo je každoročne udeľované ocenenie osobnostiam na Slovensku, ktoré dosiahli vo svojom odbore mimoriadny úspech. Ocenenie je udeľované od roku 1997 v rôznych oblastiach spoločenského, kultúrneho, hospodárskeho a verejného života. 20 rokov Krištáľového krídla: viac ako 600 nominovaných 202 ocenených najvýznamnejších osobností Slovenska vo výbere viac ako 120 porotcov.